MINT ร่วมทุนเช่าที่ดิน ถ.สีลมพัฒนาอาคาร สนง.-พื้นที่ค้าปลีก วงเงิน 4.7 พันลบ.
MINT เผยร่วมทุนเช่าที่ดิน ถ.สีลมพัฒนาอาคาร สนง.-พื้นที่ค้าปลีก ตลอด 50 ปีในวงเงิน 4.7 พันล้านบาท โดยคาดว่าจะเริ่มก่อสร้างภายในปี 2562 เป็นระยะเวลา 5 ปี และคาดว่าจะสามารถเริ่มสร้างรายได้เชิงพาณิชย์ให้กับบริษัทตั้งแต่ปี 2567-2611
24 ก.พ. 2559

บริษัท ไมเนอร์ อินเตอร์เนชั่นแนล จำกัด (มหาชน) หรือ MINT ระบุว่า บริษัทร่วมได้เช่าที่ดินบริเวณถนนสีลมเพื่อพัฒนาเป็นอาคารสำนักงานและพื้นที่ค้าปลีก โดยใช้เงินชำระค่าหน้าดินและค่าเช่าตลอด 50 ปีในวงเงิน 4.7 พันล้านบาท ซึ่ง MINT จะลงทุนตามสัดส่วนการถือหุ้น โดยคาดว่าจะเริ่มก่อสร้างภายในปี 2562 เป็นระยะเวลา 5 ปี และคาดว่าจะสามารถเริ่มสร้างรายได้เชิงพาณิชย์ให้กับบริษัทตั้งแต่ปี 2567-2611
โดย MINT แจ้งว่าตามที่ที่ประชุมคณะกรรมการบริษัทก่อนหน้านี้ ได้อนมุติให้เข้าทำสัญญาเช่าที่ดินระยะยาว บริเวณถนนสีลม เพื่อนำมาพัฒนาเป็นอาคารสำนักงานและพื้นที่ค้าปลีก ปัจจุบันได้บรรลุเงื่อนไขและข้อตกลงต่างๆระหว่างคู่สัญญาแล้ว ซึ่งจะเป็นการเช่าพื้นที่โดย บริษัท นายณ์ แอนด์ อาร์จีพี ดีเวลลอปเม้นท์ จำกัด
ขณะที่บริษัทดังกล่าวมีมีบริษัท รอยัล การ์เด้น พลาซ่า จำกัด ที่เป็นบริษัทย่อยของ MINT ถือหุ้นอยู่ 40% ร่วมกับบริษัท เอ็น วาย อี ดีเวลลอปเม้นท์ จำกัด ถือหุ้น 60% โดยเป็นการเช่าพื้นที่จากบริษัท สิวะดล จำกัด
สำหรับสินทรัพย์ดังกล่าวเป็นที่ดินขนาด 6 ไร่ 1 งาน 48 ตารางวา ตั้งอยู่ที่มุมถนนสีลม และถนนคอนแวนต์ ซึ่งมีราคาประเมินราว 1.5-2 ล้านบาท/ตารางวา โดยบริษัทจะชำระเป็นเงินสดจำนวน 4,720 ล้านบาท เป็นการลงทุนตามสัดส่วนการถือหุ้น ประกอบด้วย ค่าหน้าดินจำนวน 408 ล้านบาท แบ่งชำระเป็น 2 งวด เมื่อทำสัญญาเช่ากับผู้ถือกรรมสิทธิ์ที่ดินในปี 59 และเมื่อส่งมอบที่ดินในปี 62 และค่าเช่าที่ดินจ่ายเป็นรายปี ตลอดอายุสัญญา 50 ปี จำนวนรวม 4,312 ล้านบาท
ทั้งนี้ การเช่าที่ดินดังกล่าวเพื่อพัฒนาเป็นอาคารสำนักงานและพื้นที่ค้าปลีก โดยคาดว่าจะพิจารณาเรื่องการก่อสร้างในปี 61 และเริ่มก่อสร้างภายในปี 62 เป็นเวลา 5 ปี และคาดว่าจะสามารถเริ่มสร้างรายได้เชิงพาณิชย์ให้กับบริษัทตั้งแต่ปี 2567 ถึงสิ้นสุดปี 2611
ส่วนแหล่งที่มาของเงินลงทุนจะมาจากเงินสดภายในและเงินกู้ยืมจากธนาคาร โดย ณ วันที่ 31 ธ.ค.58 มีเงินสดและรายการเทียบเท่าเงินสดในงบดุล 4,003 ล้านบาท
 